== Eksempler på monopoler ==
[[Fil:Tv byen001.jpg|thumb|[[Danmarks Radio]] havde frem til 1986 monopol på at sende tv i Danmark]]
Monopoler kan både fremkomme som følge af offentlige foranstaltninger og ved, at en virksomhed af egen kraft udkonkurrerer andre virksomheder på et marked. Under [[merkantilisme]]n, der var den fremherskende økonomiske tankegang i Europa i 1600- og 1700-tallet, spillede staten en aktiv rolle i at oprette handelsmonopoler, i Danmark f.eks. [[Ostindisk Kompagni]]. Med [[liberalisme]]ns fremkomst i det sene 1700- og 1800-tallet og ønsket om [[næringsfrihed]] forsvandt denne holdning, men i en række særlige tilfælde eksisterer stadig offentligt understøttede monopoler. Et vigtigt eksempel er patentlovgivningen, der har til formål at give virksomheder eneret til kommercielt at udnytte de teknologiske nyskabelser, de har fået adgang til. Hensigten hermed er at opmuntre til større [[innovation]]. En række offentlige virksomheder og aktiviteter er også karakteriseret ved monopol, eksempelvis [[politi]]et og [[forsvar]]et. Et andet eksempel er [[Post Danmark]], der frem til den 1. januar 2011 havde monopol på at distribuere breve under 50 gram.<ref>{{Cite web |url=http://www.europarl.europa.eu/sides/getDoc.do?type=IM-PRESS&reference=20080130IPR20129&language=DA |title=Slut med postmonopoler fra 2011|publisher=[[Europaparlamentet]] |language= |date=31. januar 2008 |access-date=26. oktober 2011}}</ref> Ligeledes er en række naturlige monopoler organiseret som offentligt ejede virksomheder i mange lande.
Psykologi Samfund Historie Erhvervsliv Teknologi Mellemmenneskelige_forhold